בוועדה בינלאומית שנערכה בדאקה ב-1983 בהשתתפות גורמים מדיניים, אימצו שרי החוץ מ-7 המדינות את הצהרת שיתוף הפעולה האזורי בין מדינות דרום אסיה, ובאופן רשמי השיקו תוכנית פעולה משולבת בתחומי חקלאות, תקשורת, מטאורולוגיה ובריאות.
פסגת הארגון הדרום-אסיאתי לשיתוף פעולה אזורי הראשונה התקיימה בדאקה בין 7 ל-8 בדצמבר 1985.
בשנת 2007 הצטרפה אפגניסטן לארגון.
וולודימיר זלנסקי
ווֹלוֹדימיר אוֹלֶכְּסָנדרוביץ' זֵלֶנסקי (באוקראינית: Володимир Олександрович Зеленський, ברוסית: Влади́мир Алекса́ндрович Зеле́нский; נולד ב־25 בינואר 1978, קריבי ריה, מחוז דניפרופטרובסק, אוקראינה הסובייטית, ברית המועצות) הוא מדינאי יהודי־אוקראיני, המכהן כנשיא אוקראינה מאז 20 במאי 2019. מייסד מפלגת משרת העם.
קודם לבחירתו לנשיאות נודע כקומיקאי, תסריטאי, שחקן, מדבב, מפיק, במאי ומנהל אמנותי של אולפני חברת 'רובע 95'. היה ידוע בעיקר בשל גילום דמותו של נשיא אוקראינה בסדרת הטלוויזיה הפופולרית משנת 2015 "משרת העם". במרץ 2018 הקים מפלגה ששמה כשם הסדרה, "משרת העם", יחד עם אנשי חברת ההפקות אולפני רובע 95, שיצרו גם את סדרת הטלוויזיה באותו שם. בדצמבר באותה שנה הודיע בשידור חי כי הוא מתמודד על תפקיד נשיא המדינה. בבחירות לנשיאות ניצח את הנשיא המכהן פטרו פורושנקו בסיבוב השני ברוב של 73 אחוזים. ב-20 במאי 2019 הושבע זלנסקי לנשיאות והודיע על בחירות לפרלמנט. בבחירות אלה הפכה מפלגתו לגדולה ביותר. זלנסקי הפך למנהיג הפוליטי הראשון בהיסטוריה האוקראינית שהשיג רוב מוחלט בפרלמנט ללא צורך בקואליציה.
עם כניסתו לתפקיד נשיאות אוקראינה, זלנסקי הפך לנשיא הצעיר ביותר שנבחר באוקראינה (בן 41), לנשיא היהודי הראשון של אוקראינה, ולנשיא הפופולרי ביותר בעת בחירתו מבחינת אחוז הקולות (73%). בראש סדר העדיפויות שלו הציב את קידום הפסקת האש במזרח המדינה והחזרתם של חצי האי קרים ודונבאס לשליטת אוקראינה. בנאום הפתיחה שלו הכריז על פירוק מושב המועצה העליונה וקרא לחברי הממשלה "לפנות את מושבם למי שחושב על הדורות הבאים, ולא על הבחירות הבאות". הבחירות המקדימות לפרלמנט התקיימו ב-21 ביולי אותה שנה, כאשר מפלגת משרת העם הפרו-נשיאותית זכתה ב-43.16% מהקולות וב-124 מושבים. בנוסף, מועמדים שנתמכו על ידי מפלגה זו זכו ב-130 מושבים בבחירות המקומיות. כתוצאה מכך זכתה המפלגה ברוב בפרלמנט והקימה קואליציה ממשלתית המורכבת ממפלגה אחת. ב-29 באוגוסט 2019 אישר הפרלמנט את מועמדותו של אולכסיי הונצ'רוק לתפקיד ראש הממשלה ואישר את ההרכב החדש של הממשלה. בתקופת נשיאותו עודד זלנסקי מדיניות של התקרבות לרוסיה תוך שהוא מוביל עסקאות חילופי שבויים וחתם על עסקת גז חדשה שנועדה להכשיר את הקרקע להסדרה ולשיקום יחסי אוקראינה-רוסיה, זלנסקי אינו מסתיר את השקפתו ביחס לברית המועצות, לפיה, יש לה חלק באשמה לפרוץ מלחמת העולם השנייה, על רקע הסכם ריבנטרופ–מולוטוב.
על אף ניסיונותיו המדיניים לקרב ביחסי ארצו עם רוסיה, באוקטובר 2021 פרץ המשבר האוקראיני-רוסי, אשר בפברואר 2022 הסלים לכדי מלחמת רוסיה-אוקראינה בעקבות פלישה רוסית למדינה.
תחילת דרכו.
זלנסקי נולד למשפחה יהודית בקריבי ריה, אוקראינה הסובייטית. לפני שלמד בבית הספר היסודי הוא התגורר במשך ארבע שנים במונגוליה, בעיר ארדנט, שם עבד אביו, אולכסנדר סמיונוביץ' זלנסקי, שהיה פרופסור למדעי המחשב באחת האוניברסיטאות. אמו, רימה זלנסקה, הייתה מהנדסת בהכשרתה. סבו, סמיון איבנוביץ' זלנסקי, לחם במלחמת העולם השנייה בשורות הצבא האדום, ורבים מבני משפחתו נספו בשואה. כמו רבים מאזור דניפרופטרובסק באוקראינה, הוא גדל כדובר רוסית כשפת אם, אך כבר מגיל צעיר דיבר אוקראינית כשפה שנייה ולמד אנגלית. בגיל 16 השלים בחינת TOEFL וקיבל מענק חינוך ללימודים בישראל, אך אביו לא הרשה לו לעבור ללמוד בישראל.
וולודימיר עצמו רצה להיות דיפלומט וכלל לא חשב על קריירה בתחום הבידור. הוא למד משפטים בסניף האוניברסיטה הלאומית של קייב לכלכלה בקריבי ריה והשלים את לימודיו בשנת 2000 אך מעולם לא עבד באופן מקצועי בתחום המשפטי. בעודו סטודנט הפך לפעיל בתיאטרון, שהפך בהדרגה למוקד הפעילות העיקרי שלו. החל מגיל שבע-עשרה הפך לחבר בקבוצת KVN המקומית, אותה הקים יחד עם אלכסנדר פיקאלוב, דניס מנז'וסוב ויורי קרפוב, שלאחר מכן ייסדו יחד (ב-1997) את אולפני "רובע 95". מ-1998 עד 2003 השתתפו אולפני "רובע 95" בליגת העל של KVN. חברי הצוות חיו במוסקבה (רוסיה) וסיירו בחבר המדינות. בשנת 2003 עזב זלנסקי את KVN ואולפני "רובע 95" החלו לייצר תוכניות טלוויזיה לערוץ הטלוויזיה האוקראיני המרכזי, ערוץ 1+1. ב-2005 הקבוצה עברה להפיק תוכניות לערוץ הטלוויזיה Inter.
קריירה טלוויזיונית וקולנועית.
"רובע 95" השיקה בשיתוף עם ערוץ "אינטר" בשנת 2005 את פרויקט "רובע הערב", שהגיע לרייטינג גבוה בקרב הצופים האוקראיניים והפרויקט הושווה לקומדי קלאב ו־KVN. בין היתר, האולפן ממשיך לעסוק בפרויקטים, מחזות זמר ומופעים ועובד על סרטים וסדרות, כאשר זלנסקי עצמו כיכב לעיתים קרובות בסרטים שהפיק. אחד הפרויקטים המוצלחים ביותר בהשתתפותו היה הסרט "אהבה בעיר הגדולה". זלנסקי הוא גם המפיק והתסריטאי של הסדרה "שדכנים", סדרה קומית שזכתה להצלחה רבה באוקראינה.
בעקבות זכייתו של זלנסקי בעונתה הראשונה של הגרסה האוקראינית של "רוקדים עם כוכבים" בערוץ 1+1, ב־2006, הוא הפך לשם מוכר בכל בית באוקראינה. ב־2008 כיכב בסרט הקומי "אהבה בעיר הגדולה" ובהמשכו, "אהבה בעיר הגדולה 2". סרט ההמשך נאסר באוקראינה בשל חוק שאסר לראות אמנים רוסים ויצירות תקשורת ואמנות רוסיות שונות במדינה. בשנת 2011 זלנסקי המשיך את הקריירה הקולנועית שלו עם הסרט "רומן בעבודה. ימי חיינו" ובשנת 2012 הופיע בסרט "רז'בסקי נגד נפוליאון". הוא הופיע גם ב"אהבה בעיר הגדולה 3", שיצא בינואר 2014, ושיחק את התפקיד הראשי בסרט מ־2015, "8 דייטים חדשים". אמני תרבות רוסים בירכו אותו לאחר שנבחר לנשיאות, והביעו תקווה להתחממות היחסים בין שתי המדינות.
הוא היה מפיק ראשי וחבר בדירקטוריון ערוץ הטלוויזיה אינטר מ־2010 עד 2012. ב־2015 זלנסקי החל לככב בסדרת הטלוויזיה "משרת העם", שם גילם את דמותו של נשיא אוקראינה. זלנסקי מגלם בסדרה מורה להיסטוריה בתיכון, בן 30, שהופך במפתיע לנשיא, לאחר שהתפרסם סרטון ויראלי, שבו הוא נושא דברים נגד הממשלה והשחיתות באוקראינה. העונה הראשונה (שכללה 24 פרקים) שודרה בערוץ הטלוויזיה האוקראיני 1+1. פרק הבכורה שודר ב-16 ביולי 2015. פרק הבכורה של העונה השנייה שודר ב-23 באוקטובר 2017. העונה השלישית של הסדרה עלתה לשידור במרץ 2019, על רקע הבחירות לנשיאות אוקראינה, שבהן זלנסקי ניצח.
כניסה לפוליטיקה.
אחרי שהתקשורת האוקראינית דיווחה כי במהלך המלחמה בדונבאס אולפני "רובע 95" תרמו מיליון הריבניה לצבא האוקראיני, הגיבו פוליטיקאים ואמנים רוסים באיסוף חתימות לעצומה הקוראת לאסור על החברה לעבוד ברוסיה. שר החוץ הרוסי, סרגיי לברוב הגיב לכך באומרו, כי "מוסקבה לא צריכה להיות כמו קייב" ולא צריך לכפות "רשימות שחורות", הגבלות על תרבות ודמויות של אוקראינה. לברוב הוסיף כי מפיקים רוסיים ותעשיית הקולנוע צריכים לקחת בחשבון התקפות על שחקנים זרים ברוסיה בעת יישום פרויקטים תרבותיים איתם. באוגוסט 2014 זלנסקי דיבר נגד כוונת משרד התרבות האוקראיני לאסור אמנים רוסים מלהופיע באוקראינה.
מפלגת "משרת העם" נוסדה במרץ 2018 על ידי אנשי אולפני "רובע 95", שגם יצרו את סדרת הטלוויזיה באותו שם. זלנסקי הצהיר בסוף דצמבר 2018 כי הוא חבר במפלגה זו וכי הוא פעיל פוליטית. עד גיל 40 הופעותיו של זלנסקי היו בשפה הרוסית. הוא ביצע לראשונה תפקיד בשפה האוקראינית רק כשהתחיל לצלם את הקומדיה הרומנטית "אני, את, הוא, היא" בשנת 2018. זו הייתה גם ההפקה הראשונה באוקראינית שהופקה על ידי אולפני רובע 95. תוכנית הטלוויזיה "משרת העם" הייתה מכוונת בעיקר לדוברי רוסית.
מצע הבחירות של המפלגה קרא למהלכי חקיקה שנחשבו מרחיקי לכת למאבק בשחיתות: ביטול החסינות הפוליטית של נבחרי ציבור, הסדר מנגנון קידום מועד בחירות עבור נבחרי ציבור שאיבדו את אמון הציבור אותו אמורים לייצג, להטיל אחריות משפטית על פקידים בעוון התעשרות בלתי-חוקית (מערכת שהייתה קיימת באוקראינה בעבר אך בוטלה), קידום דה-ריכוזיות של הממשל על בסיס נורמות מנהליות של מדינות האיחוד האירופי, למנוע מבעלי חברות תקשורת להשפיע על מה שעיתונאים אומרים או כותבים, ארגון מחודש של מערכת הפרקליטות המדינית, הסדר חוקי החרמת רכוש של פעילי ממשל ונבחרי ציבור שהורשעו בשחיתות ועוד. המצע הביטחוני קרא להפחתת תקציב הביטחון מתוך תקציב המדינה ל-5 אחוז, לספק תמיכה חקיקתית ליוזמות נשיאותיות (יוזמות שזלנסקי קידם לאחר בחירתו) שמטרתן להחזיר את השלמות הטריטוריאלית וריבונות מדינית אוקראינית על שטחים בדלנים וחצי האי קרים ורפורמה בארגון הצבא לפי סטנדרטים של נאט"ו.
הבחירות לנשיאות 2019.